Hemserekê Pêroyî yê HDP’yî Pervîn Buldane, Sezaî Temellî, hemverxatoxa  HDK'yî Gulîstan Kiliç Koçyîgîte, hemserekê Pêroyî yê KCD’yî Berdan Ozturtk û hemserekê Pêroyî yê DBP’yî Mehmet Aslanî Amed de kombîyayîşê çapemenîye viraşt.  Kombîyayîşî de xurtbîyayîşê Newroze, grevê vêşanîye yê ke dewam kenê û derheqê çalakîyan ê fedaîyan ê hepisxaneyan de ercnayîşî ameyî kerdene.
Mîlyonan peyamê zelalî dayî
Eşkerayîya hempar a ke kombîyayîşî ra dima ameya kerdene wina ya:
“Pîrozkerdişê Newroze de çîyêko xirab neqewemîya û bi girseyan ê girdan ameyî viraştene. Rixmê zext, zor û astengkerdişan bi mîlyonan kesî sere de Amed, Wan Stembol û hîna xeylî bajar û qezayanê ma de peyamê zaf zelalî dayî. Sere de şarî Kurd û heme hêzanê demokrasî cewabê heqeretanê îqtîdarî û vatişê înan ê ‘Nê erdan ser o cayê şima çin o’ dayo. Ma tîya yê, qerardar ê, bihêvî yê;  ma têkoşînê demokrasî, azadîye, edalet, têduştîye û haştîye ra fek nêverdanê ra vato. Girseyî faşîzmê AKP û MHP’î ra vato, ma vera polîtkayanê to sereyê xo çewt nêkenê û 31’ê Adare de ma do qeyûman bişawê cayê ke ci ra ameyî. Bi vengêko berz ameyo vatene ke ê do tecrîdî qebûl nêkerê û ê girêdayîyê erjanê xo yê, seba naye zî ma heme şarê xo rê sipas kenê.
Şar êdî sebir nêkeno
Îmraliyî de serê rêzdar Abdullah Ocalanî de 4 serrî yo tecrîdêko giran esto. Seba wedaritişê nê tecrîdî grevê vêşanîye ameyî destpêkerdene. Çakalîya Leyla Guvene roja 139’ine de û girewteyan zî 101 rojî xo pey de verdayî.
No tecrîd 4 serrî û 1460 rojî yo dewam keno. No tecrîd vera heqan û peymanameyanê mîyanneteweyan ê ke Tirkîya îmza eşta binê. Serdestî, Wezaretê Edaletî û Wezaretê Karê zereyî zî mîyan de heme selahîyetdarî bêveng ê û bêvengîya înan sebrê merdiman teng keno. Nê 10 rojanê peyênan de hepisxaneyan ra 4 cenazayî vejîyayî. 4 girewteyanê sîyasîyan seba protestokerdişê tecrîdî çalakîya fedaîye kerde. Almanya de zî kesêk vera tecrîdî xo veşna û çi heyf ke nêame xelisnayene.
Bêveng memanê
Ma reya bîne vengdayîş bi rayapêroyî, heme kesanê wayîrê wijdanî, rêxistinanê cimatî yê sîvîlî, partîyanê sîyasîyan û sendîkayan rê kenê. Bêveng nêmanê. Seba ke tewr kesêk zî  cuya xo ra û weşîya xo ra nêbo, paştdayîş bidê cehdkerdişê ma. Seba ke çîyêko xirab nêqewemîyo vengê xo berz bikerê. Ma pîya eşkenê nê prosesî derbaz bikerê. Ganî Îmraliyî de pêvînayîşê avûkat û keyeyan bêrê kerdene. Ma reya bîne vengdayîş bi serdestan kenê, heqanê huqûqî û qanûnan asteng nêkerê û tecrîdê girankerdeyî yê 4 serran biqedênê.”
